A Bizottság határozata

(2003. október 30.)

a kórokozó mikroorganizmusok kéthéjú kagylókban és tengeri haslábúakban történő kifejlődésének megakadályozására irányuló egyes kezelések jóváhagyásáról

(az értesítés a C(2003) 3984. számú dokumentummal történt)

(EGT vonatkozású szöveg)

(2003/774/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 806/2003/EK rendelettel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2], és különösen annak melléklete IV. fejezete IV. szakaszának 2. pontjára,

mivel:

(1) A kórokozó mikroorganizmusok kéthéjú kagylókban és tengeri haslábúakban történő kifejlődésének megakadályozására irányuló egyes kezelések jóváhagyásáról szóló, 1992. december 11-i 93/25/EGK bizottsági határozat [3] lényegesen módosult. [4]. Az áttekinthetőség és az érthetőség érdekében az említett határozatot egységes szerkezetbe kell foglalni.

(2) A legutóbb a 806/2003/EK rendelettel módosított, az élő kéthéjú kagylók tenyésztésére és forgalomba hozatalára vonatkozó egészségügyi feltételek megállapításáról szóló, 1991. július 15-i 91/492/EGK tanácsi irányelv [5] melléklete I. fejezete 1. pontjának b) és c) alpontjában említett területeken begyűjtött kéthéjú kagylók és tengeri haslábúak megfelelő kezelés hiányában potenciális veszélyt jelentenek a fogyasztókra.

(3) Spanyolország, az Egyesült Királyság és Hollandia olyan kezeléseket indítványozott, amelyekkel megakadályozható a kórokozók kifejlődése a kéthéjú puhatestűekben és a tengeri haslábúakban.

(4) Ezen eljárások alkalmasak arra, hogy biztosítsák a termékek egészségét, és ezért nem szükséges azokat előzetesen tisztítani vagy átmosni.

(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Jóváhagyottak az e határozat I. mellékletében megállapított kezelések, amelyek kórokozó mikroorganizmusok kifejlődésének megakadályozására szolgálnak a 91/492/EGK irányelv mellékletének I. fejezete 1. pontjának b) és c) alpontjában említett területeken begyűjtött és a forgalomba hozatal előtt át nem mosott, vagy nem tisztított kéthéjú kagylókban és tengeri haslábúakban.

2. cikk

A 93/25/EGK határozat hatályát veszti.

A hatályon kívül helyezett határozatra történő hivatkozásokat az e határozatra történő hivatkozásokként kell értelmezni, és a 3. mellékletben található megfelelési táblázat szerint kell olvasni.

3. cikk

Ennek az irányelvnek a tagállamok a címzettjei.

Kelt Brüsszelben, 2003. október 30-án.

a Bizottság részéről

David Byrne

a Bizottság tagja

[1] HL L 122., 2003.5.16., 1. o.

[2] HL L 268., 1991.9.24., 15. o.

[3] HL L 16., 1993.1.25., 22. o.

[4] Lásd ennek a határozatnak a II. mellékletét.

[5] HL L 268., 1991.9.24., 1. o.

--------------------------------------------------

I. MELLÉKLET

KEZELÉSEK

A. Sterilizálás

Kéthéjú kagylók és tengeri haslábúak olyan hermetikusan zárt edényekben sterilizálhatók, amelyek megfelelnek a 91/493/EGK irányelv melléklete IV. fejezetének 4. pontjában megállapított követelményeknek.

B. Egyéb hőkezelések

A héjukban lévő és nem fagyasztott kéthéjú kagylókat és tengeri haslábúakat az alábbi eljárások valamelyikével lehet kezelni:

1. forrásban lévő vízbe merítés annyi időre, hogy a puhatestűek húsának belső hőmérséklete legalább 90 °C-ra emelkedjen, és ennek a minimális hőmérsékletnek legalább 90 másodpercig való fenntartása;

2. főzés három-öt percig zárt térben, ahol a hőmérséklet 120 és 160 °C közötti, a nyomás 2 és 5 kg/cm2 közötti, majd a héjak eltávolítása, és a hús –20 °C belső hőmérsékletre történő fagyasztása;

3. nyomás alatt zárt térben gőzölés, feltéve, hogy a puhatestűek húsának 1. pontban említett főzési idejére és belső hőmérsékletére vonatkozó követelmények teljesülnek, és az egyenletes hőelosztást a zárt térben önellenőrző program keretében validált módszer biztosítja.

--------------------------------------------------

II. MELLÉKLET

A hatályon kívül helyezett határozat és módosítása

93/25/EGK határozat | (HL L 16., 1993.1.25., 22. o.) |

97/275/EK határozat | (HL L 108., 1997.4.25., 52. o.) |

--------------------------------------------------

III. MELLÉKLET

Megfelelési táblázat

93/25/EGK határozat | E határozat |

1. cikk | 1. cikk |

– | 2. cikk |

2. cikk | 3. cikk |

Melléklet | I. melléklet |

– | II. melléklet |

– | III. melléklet |

--------------------------------------------------